text:
Ippolito Nievo
Ippolito Nievo (Padova, 30 de novenbre 1831 – Mar Tireno, 4 de marso 1861) xe stà un scritor itałian dell'Otosento.
Indice
- 1 Biografia
- 2 Opare
- 2.1 Le lettere a Matilde Ferrari
- 2.2 Afrodisiaco per l'amor platonico
- 2.3 I Versi
- 2.4 Studii sulla poesia popolare e civile massimamente in Italia
- 2.5 Novelliere campagnuolo e altri racconti
- 2.6 El ciclo del contadin Carlon
- 2.7 Le Confessioni d'un italiano
- 2.8 Scriti de intervento połitego e storego
- 2.9 Ła storia fiłosofica dei secołi futuri
- 2.10 Altri scriti
- 3 Riconosimenti postumi
- 4 Łigamenti foresti
Biografia[canbia | canbia sorxente]
El gera nato a Padova da Antonio, on nobiłe magistrato mantovan e da Adele Marin 'na nobildona venesiana, fioła de on patrisio e de 'na contesa furlana, Ippolita de Colloredo e de Carlo cui el Nievo el gera particołarmente łigà.
I łoghi deła so infansia e deła so fameja i ga fato da sfondo, in tuti i so romanzi e łe so novełe, ai personaji che i se moveva tra ła Łonbardia, el Veneto e el Friułi.
I studi[canbia | canbia sorxente]
Par tegner drio a so pare 'nte i so trasferimenti de łaoro, Ippolito el ga trascorso i primi ani d'infansia in varie sità del Regno Lonbardo Veneto e 'ntel 1841 el se ga iscrito al cołejo del seminario de Sant'Anastaxia de Verona entrando a convito.
El ga proseguìo i studi a Cremona e a Revere, inte on liceo privato, dove el ga conseguìo ła łicensa łiceałe 'ntel 1850. Ritornà a Mantova 'nte ła caxa paterna, el se ga iscrito ała facoltà de Łexe preso ł'Università de Pavia, studi proseguìi a Padova dove el se ga laureà 'ntel 1855 quando zà i avenimenti storeghi e połiteghi de chel tenpo i ło gavevano coinvolto in prima persona.
Ł'atività miłitante[canbia | canbia sorxente]
'Ntel 1848 el xovane Ippolito, afasinà dal rigor morałe deła predicasion masiniana, el ga parteçipà ało scopio del moto insuresionałe a Mantova che el ga fałìo.
Dełuxo dała sconfita el va a Cremona co' ł'amigo Attilio Magri e in sta sità, dove el ga vivesto par qualche mexe, el conose Matilde Ferrari, ł'ispiratrice del romanzo "Antiafrodisiaco per l'amor platonico" conposto 'ntel 1851, e se ne ga inamorà.
'Nte ła primavera del 1849 el sogiorna par poco a Pixa dove el conose Andrea Cassa, col quałe el parteçipa ai moti livornexi e el entra in contato co i esponenti del partito democratico de Guerrazzi.
Ł'intarese par ła łeteratura[canbia | canbia sorxente]
Ł'intarese par ła leteratura el se gera intanto consołidà e 'ntel 1852 el xovane el ga scuminsià, acanto al laoro leterario, ła so atività de publicista che ła proseguirà anca a łaurea conseguia, rifiutandose cusì di intraprendere 'na cariera giuridica che ło gavarìa inserìo 'nte ł'odià aministrasion austriaca.
'Ntel 1854 a vien publicà preso ł'editor Vendrame de Udine on primo vołume dei "Versi" che el rancura łe poesie che łe gera sta precedentemente publicà so ła rivista "L'Alchimista friulano" e 'nte ło steso ano a vien rapresentà a Padova el so drama "Gli ultimi giorni di Galileo Galilei".
'Ntel 1855, dełuxo dała situasion połitega italiana, ło scritor el se ritira a Colloredo di Montalbano e el se dedica ativamente ała produsion leteraria dełineando 'nte ła mente queło che el sarà el so capołaoro, "Le confessioni d'un Italiano".
El continua intanto ła so atività de publicista e el se avisina al giornałismo miłitante miłanexe cołaborando al setimanałe "Il Caffè".
El sojorno a Miłan[canbia | canbia sorxente]
'Ntel 1856, a cauxa de on raconto intitołà "L'Avvocatino" publicà sol foglio miłanexe "Il Panorama universale", el vien acusà de viłipendio 'nte i confronti dełe guardie inperiałi austriache e subise on proceso.
Ła sarà questa ł'ocaxion par trascorare łonghi periodi a Miłan dove el gavarà modo de partesipar ai dibatiti łeterari e połiteghi che i se svolgevano e de apresar el vivace clima culturałe de queła sità.
Ła stexura del romanzo[canbia | canbia sorxente]
Tra el 1857 e el 1858 Nievo, ritornà a Colloredo, el se dedica intensamente, ała stexura del so grande romanzo, "Le confessioni d'un italiano", che el sarà publicà postumo 'ntel 1867 da ł'editor Le Monnier col titoło rivisto "Le confessioni di un ottuagenario".
I eventi del 1859 e del 1860 i ga rexo pì intensa ła so atività giornalistega e el ne ga sołecità i primi du sagi połiteghi, ł'opuscoło "Venezia e la libertà d'Italia" ispirà dała mancada liberasione deła sità, e el "Frammento sulla rivoluzione nazionale".
Al servisio de Garibaldi[canbia | canbia sorxente]
'Ntel 1859 el xe tra i Cacciatori delle Alpi de Garibaldi e ł'ano seguente el partesipa ała Spedision dei Miłe. Unendose ałe trupe garibaldine el 5 de majo del 1860 el salpa da Quarto a bordo del Lombardo insieme a Nino Bixio e Cesare Abba.
Distintose a Całatafimi e a Pałermo a ghe vien afidà ła nomina de "Intendente de prima clase" de ł'inprexa dei Miłe con incarichi aministrativi e el ne sarà anca atento cronista ("Diario della spedizione dal 5 al 28 de majo" e "Lettere garibaldine").
El naufragio e ła precoce morte[canbia | canbia sorxente]
Avendo ricevù ł'incarico de riportar da Pałermo i documenti aministrativi deła spedision, el cata ła morte durante el viajo de ritorno dała Siciłia, 'nte ła note tra el 4 e il 5 de marso 1861, 'ntel naufragio avegnù 'ntel Mar Tireno del vapore Ercole sol quałe el viajava.
Opare[canbia | canbia sorxente]
'Nte ła produsion del Nievo a xe presenti generi leterari diversi anca se łigài dal tema comune del so inpegno risorgimentałe.
Le lettere a Matilde Ferrari[canbia | canbia sorxente]
Ła prima prova narativa del Nievo ła consiste 'nte łe 70 łetare spedìe, tra el 1848 e el 1851, a Matilde Ferrari durante ła so rełasion. In ese, che łe risente de ł'influensa del Foscolo ortisiano, a se sente zà queła particołar sensibiłità a riguardo ała realtà contadina, oltre el nostalgico ricordo deła civiltà venesiana, che caraterixarà łe so opare magiori.
Afrodisiaco per l'amor platonico[canbia | canbia sorxente]
Ła so prima vera opara el xe el romanzo curto połemico-satirico Afrodisiaco per l'amor platonico, scrito 'ntel 1851, łigà ała rotura del raporto amoroxo con Matilde che ł'autore el ga łasà inedito e che el xe sta publicà postumo 'ntel 1956 a cura de C. Bascetta e V. Gentili a Firense preso ł'editore Le Monnier.
I Versi[canbia | canbia sorxente]
Ai ultimi mexi del 1853 e ai primi del 1854 a risałe i primi Versi fruto de 'na intensa cołaborasion col xiornałe de tendensa łiberałe "L'Alchimista Friulano".
In esi el scritor el se rivolxeva contro łe "svenevołese" dei poeti łigà ała tradision clasicistica che ła gera diventà ormai academica e contro i cantori romanteghi.
Ł'ideal poetico del xovane Ippolito el se identificava, in chel periodo, 'nte ła poexia de Giuseppe Giusti el cui łéngoajo, łetarario e popołare insieme, el podeva esare ł'unico adato a sostegnere ła cauxa deła nasion.
Ma Nievo el gaveva savesto acetar, insieme ałe łodi, anca i amonimenti de Carlo Tenca ch el gaveva recenso 'ntel "Crepuscolo" ła so prima racolta. Cusì, ł'ano dopo, 1855, el xovane el xe 'na fora co altri Versi de natura pì intima che i risentiva deła łesion foscołiana e leopardiana.
Ancora pì atenuà ła sarà ł'influensa del Giusti 'nte łe sucesive racolte: "Le Lucciole. Canzoniere (1855-1857)", publicà a Miłan da ł'editore Redaelli 'ntel 1858 e "Gli Amori Garibaldini " publicà a Miłan da ł'editore Agnelli 'ntel 1860.
Studii sulla poesia popolare e civile massimamente in Italia[canbia | canbia sorxente]
Intanto el poeta, tra łe do racolte, el gaveva publicà, 'ntel 1854, on sagio intitołà Studii sulla poesia popolare e civile massimamente in Italia che el gera presedentemente vegnù fora in siè puntate so "L'Alchimista Friulano" dal 9 de lujo al 15 de agosto 1854.
'Ntel sajo, che el risulta quaxi 'na mesa a punto deła so połemica contro ł'atuałe łeteratura, Nievo el traciava on anpio panorama storego che dałe orixini dełe łeterature romanze el arivava fin ai tempi presenti.
Queło che el sercava 'nte ła łeteratura romantica ła gera 'na łeteratura nova che partendo dal rispeto deła tradision e rifaxendose a Dante, ła 'ndase su łongo i secołi par sunàre su qualcosa da ł'insegnamento viriłe de Alfieri e de Parini, in parte del Foscolo fin al Manzoni.
El sajo el finiva con on ełogio al Giusti del quałe el łodava non soło i vałori morałi che ła so poexia ła gaveva espreso, ma anca ła łengoa vigoroxa e parlà.
Novelliere campagnuolo e altri racconti[canbia | canbia sorxente]
Quando Nievo el ga intrapreso ła so opara de naradore ło ga fato ispirandose ała vita dełe canpagne e ciapando come modełi łterari łe novełe de Giulio Carcano, de Caterina Percoto, de Francesco Dall'Ongaro oltre che dai romans champêtres anbientai 'ntel "Berry" de George Sand.
Łe novełe, in tuto sete, łe gera sta scrite tra el 1855 e 1856 publicà 'nte i giornałi e pronte a vegner fora in vołume col titoło de Novelle campagnuole come scrivarà Nievo el 14 de marso 1857 al cuxin Carlo Gobio. Łe novełe in realtà łe xe restà inedite e łe xe sta racolte, da I. De Luca e publicae 'ntel 1956 a Turin da ł'editore Einaudi col titoło Novelliere campagnuolo e altri racconti.
La nostra famiglia di campagna[canbia | canbia sorxente]
La nostra famiglia di campagna ła xe vegnù fora so "La Lucciola" de Mantova dal majo al diçenbre 1855 e probabilmente ła gavaria dovesto esare ł'introdusion al Novelliere. Ło se po' dedure dal tono discorsivo, 'pena acenà da ł'exiłe raconto e soratuto rivolto a presentare ała società borghexe queła contadina de ł'Alto Mantovan che ła vegneva ciapà a esenpio deła vita difisiłe e stentà de tute łe popołasion agricołe de ł'Itałia setentrionałe de quei tenpi.
La Santa di Arra[canbia | canbia sorxente]
La Santa di Arra ła xe sta publicà 'ntel setenbre del 1855 sol "Cafè" de Miłan e ła gera anbientà 'ntel Friuli, in particołare in queła zona de cołina a nord de Udine che ł'autore el conoseva ben par łe so łonghe dimore a Cołoredo de Montalban.
Ła vicenda, pitosto łagrimevołe, ła finìse inte on morałegiante final in cui el ben el trionfa sol mal ma el diventa el pretesto par descrivare, in modo veritiero e pasionà, i costumi del viłajo]], consegnandose cusì on toco de storia sociałe de ł'epoca.
La pazza del Segrino[canbia | canbia sorxente]
La pazza del Segrino ła xe sta scritta 'ntel diçenbre del 1855 e łA XE RESTà inedita fin al 1860.
Ła xe'na dramatica vicenda anbientà 'nte ł'Alta Briansa (Łago del Segrino) che tacando ła asume on'intonasion canpagnoła par concludarsi man man inte on tranquiło e borghexe łieto fine.
Il Varmo[canbia | canbia sorxente]
Ła noveła Il Varmo ła xe vegnù fora, dal marso al majo 1856, su ł'"Annotatore Friulano".
In esa, el Nievo, co' 'na magior coerenza rispeto ałe precedenti novełe, el dełinea el so raconto tegnando drio ai personaji dała nasita ała maturità co profonde riflesioni so ła so vita metendo in rixalto el rapporto tra i so caratari e i so destini.
I critici che i se ga sofermai so sta noveła, pì che so łe altre, i ga individuà in questa el nucleo inisiałe de ł'idiłio de Carlino e Pisana putini 'nte i primi capitołi dełe Confessioni d'un italiano.
'Ntel Varmo el Nievo el trateja el tema de ł'infansia intexo come quel particołare periodo deła vita a ł'interno del quałe a coexiste senpre el triste prexentimento de 'na maturità mai perfeta.
Ł'amore puteo dei du personaji prinsipałi, Favitta e Sgricciolo, el xe ofuscà dała sensasion che tenperamenti diversi, che i se atrae e i se respinse, i pol esa sì destinà a tacarse ma anca a sofrir del resiproco afeto.
El ciclo del contadin Carlon[canbia | canbia sorxente]
Łe ultime tre novełe łe apartien a on unico ciclo, queło del contadin Carlon, e łe cunta tre diverse storie acadue durante 'na veja inte 'na stała de Fosato.
El ciclo el conprende Il milione del bifolco publicà da ł'apriłe al giugno 1856 so "La Lucciola", L'Avvocatino che el ga visto ła łuce sol "Panorama Universale" de Miłan, senpre da ł'apriłe al giugno 1856, La viola di San Sebastiano publicà 'nte ło steso ano come seguito de ł'Avvocatino senpre so Panorama Universale.
Ambientae 'ntel mantovan a ritorna, sensa 'na raxon evidente, ałe cołine e ałe pianure del Friuli dove, traverso łe parołe del bifolco mantovan Carlo Peschierotti, łe delinea el quadro de 'na vita exenplare trascorsa straverso łe fadighe, łe speranse, ła rasegnasion de fronte ałe disgrasie.
Il Conte Pecoraio[canbia | canbia sorxente]
Il Conte Pecoraio el xe on romanzo a caratare contadinesco che el gavaria dovesto diventar, 'nte ł'anbisione de ł'autore, el livro de letura dełe umiłi persone contadine durante i mexi osioxi de ł'autuno che i tegneva drio el periodo deła vendemia e ła sòmena, quando łe noti łe se slongava e arivava i primi fredi. On tentativo, dunque, de aviare queła łeteratura autenticamente popołare, tanto desiderà.
Ma se i propoxiti i gera alti, in realtà el romanzo, dała storia lagremevołe, el risulta esare 'na pietoxa descrision deła mixeria soferta dai contadini ancora opresi da 'na picoła e retriva nobiltà feudałe proteta da ł'Austria.
Angelo di bontà. Storia del secolo passato[canbia | canbia sorxente]
Angelo di bontà. Storia del secolo passato el xe on romanzo storego scrito contenporaneamente al Conte Pecoraio e ai raconti canpagnołi, comunsià 'nte ła primavera del 1855 e finìo 'nte ł'agosto deło steso ano, el xe sta publicà a Miłan 'ntel 1856.
Ła storia ła xe anbientà a Venesia, tra el 1749 e el 1768 e trata deła decadensa de queło Stato e deło sfasamento deła so aristocrasia dominante, drama che el gera sta soferto anca 'nte ła fameja materna del Nievo e che el gera ancora vivo 'nte ł'animo dei venesiani e dei veneti, almanco fin al 1848, quando a xe sta restaurà la Republica de San Marco.
Le Confessioni d'un italiano[canbia | canbia sorxente]
A risałe al periodo che el va tra ła fine del 1857 a ł'agosto del 1858 ła stexura del romanzo Le confessioni d'un italiano che Nievo no 'l ga publicà, sia parché no 'l gaveva catà on editor disponibiłe, sia parché masa imnegna 'nte łe vicende garibaldine.
El romanzo el vegnarà publicà 'ntel 1867, dopo ła morte de ł'autore, a cura de Erminia Fuà Fusinato, mujere de Arnaldo Fusinato amigo de Nievo, con alcuni interventi coretori e col titoło Le confessioni di un ottuagenario.
Scriti de intervento połitego e storego[canbia | canbia sorxente]
Fra i scriti a caratare połitego e storego a xe degni de riłievo Venezia e la libertà d'Italia che el xe sta publicà anonimo a Miłan da ł'editore Agnelli 'ntel 1859, el Diario della spedizione dal 5 al 28 maggio, el Resoconto amministrativo della prima spedizione in Sicilia, e el Frammento sulla rivoluzione nazionale ła cui data de conpoxisione ła xe incerta (poco prima o poco dopo ła spedision dei Miłe) che ła raprexenta ł'ultimo risultato dełe riflesion de Nievo so ła so curta ma intensa atività połitega, restà inediti.
Ła storia fiłosofica dei secołi futuri[canbia | canbia sorxente]
Col romanzo curto Storia filosofica dei secoli futuri del 1860, Nievo el entra de dirito tra i primi precursori deła fantasiensa italiana. In st'opera singołare e poco conosesta ei tratexa ła storia futura de ł'Italia da ł'ano 1860 al 2222.
Altri scriti[canbia | canbia sorxente]
Nievo el ga scrito anca testi teatrałi, restà inediti, fra i quałi a merita particołar atension łe tragedie I Capuani, Spartaco e Gli ultimi anni di Galileo Galilei e ła comedia I Beffeggiatori.
On mucio inportante a xe ł'Epistolario utiłe par ła ricostrusion dełe vicende biografeghe de ł'autor.
Riconosimenti postumi[canbia | canbia sorxente]
Preso el palazo del Bo, sede de ł'Università dei Studi de Padova, in via VIII Febraro, a ghe xe on'auła intitołà a Ippolito Nievo. Ało steso modo, una dełe Caxe deło Studente de ł'ESU de Padova ła xe intitołà a łu. A łu a ghe xe sta intołà, anca, el łiceo sientifego che el se cata in via Gregorio Barbarigo noto par eser el pì vecio łiceo sientifego deła sità.